無題 一
作者：韓偓
朝代：唐

paragraphs: 小檻移燈灺，空房鎖隙塵。
額波風盡日，簾影月侵晨。
香辣更衣後，釵梁攏鬢新。
吉音聞詭計，醉語近天真。
妝好方長歎，歡餘却淺顰。
繡屏金作屋，絲幰玉爲輪。
致意通緜竹，精誠託錦鱗。
歌凝眉際恨，酒發臉邊春。
溪紵殊傾越，樓簫豈羨秦。
柳虛禳沴氣，梅實引芳津。
樂府降清唱，宮廚減食珍。
防閑襟幷斂，忍妬淚休勻。
宿飲愁縈夢，春寒瘦著人。
手持雙荳蔻，的的爲東鄰。